b'\n_START_ARTICLE_\nEgkh\n_START_PARAGRAPH_\nRodbina Egkh, zgodovinarjem znana tudi z imeni Ecker, Egkher, Egg, Egger, Eck, Ekker ali z vzdevkom Brdski (zu Egkh), je bila stara nem\xc5\xa1ka plemi\xc5\xa1ka rodbina, katere \xc4\x8dlani so imeli v lasti ali zakupu \xc5\xa1tevilne gra\xc5\xa1\xc4\x8dine in gospo\xc5\xa1\xc4\x8dine ter so pomembno prispevali h gospodarskemu in politi\xc4\x8dnemu razvoju de\xc5\xbeele Kranjske. Grofi Egkhi so bili lastniki obse\xc5\xbenih posesti v okolici Kranja, med drugim tudi gradu na Brdu.\n_START_SECTION_\nZgodovina\n_START_PARAGRAPH_\nNjihovo poreklo je neznano, vendar pa po nekaterih virih rodbina Egkh izvira iz kranjskega praplemstva, plemi\xc4\x8di pa naj bi postali v 12. stoletju. Mo\xc5\xbeno je, da so se naselili na Kranjskem v slu\xc5\xbebi grofov Ortenbur\xc5\xa1kih, ki so v 12. stoletju pridobili ozemlja v zahodnem delu kranjske kotline. Prvi\xc4\x8d se na Kranjskem v listini iz leta 1429 omenja Vid Jakob Ecker. Njegova sinova Kri\xc5\xa1tof in Henrik sta uspe\xc5\xa1no \xc5\xa1irila dru\xc5\xbeinsko premo\xc5\xbeenje, bila sta oskrbnika na gospo\xc5\xa1\xc4\x8dini Novi grad nad Kokro. V Kranju so imeli hi\xc5\xa1o ob \xc5\xbeupnijski cerkvi. Med njihovo hi\xc5\xa1o in cerkvijo, kjer je stala stara kostnica, so leta 1463 zgradili kostni\xc5\xa1ko kapelo Matere bo\xc5\xbeje. Henrik Egkh si je pridobil beneficij nad kostni\xc5\xa1ko kaplanijo v Kranju ter jo spremenil v dru\xc5\xbeinsko grobnico rodbine. V njej je bila pokopana ve\xc4\x8dina rodbinskih \xc4\x8dlanov, dokler je niso z odpravo beneficijev poru\xc5\xa1ili leta 1789._NEWLINE_Henrik Egkh se je okoli leta 1450 poro\xc4\x8dil z Margareto Vogrsko, potomko in dedinjo ugledne stare plemi\xc5\xa1ke rodbine Hungerspach. Z njunim najstarej\xc5\xa1im sinom Jurijem se je za\xc4\x8del strm vzpon dru\xc5\xbeine. Po \xc5\xa1tudiju je dobil slu\xc5\xbebo na dvoru, leta 1494 postal upravitelj urada Naklo, kasneje kranjski de\xc5\xbeelni upravitelj, v letih 1498 do 1513 je bil kranjski de\xc5\xbeelni vicedom, v letih 1511 do 1532 pa tudi gori\xc5\xa1ki glavar. Ukvarjal se je s trgovinskimi, rudarskimi in denarnimi posli ter postal tako bogat, da je cesarju Maksimilijanu posojal velike vsote denarja, ter v vra\xc4\x8dilo dobival de\xc5\xbeelne dohodke in fevde. Jurij je okoli leta 1510 pri\xc4\x8del z gradnjo gradu Brdo._NEWLINE_Po njegovi smrti so si posesti razdelili trije sinove, Bonaventura, Ivan Jo\xc5\xbeef in Franc Jo\xc5\xbeef. Leta 1549 so bili potomci Jurija Egkha povzdignjeni v baronski stan, rodbina pa je dobila novo ime Egkh-Hungerspach. Ivan Jo\xc5\xbeef je podedoval kranjske posesti, in si za svoje bivali\xc5\xa1\xc4\x8de izbral novo zgrajeni grad Brdo, imel pa je tudi hi\xc5\xa1e v Kranju in Ljubljani._NEWLINE_V 16. stoletju je kar nekaj \xc4\x8dlanov rodbine prestopilo med evangeli\xc4\x8dane in so se kot tak\xc5\xa1ni morali izseliti v glavnem v Nurnberg. Leta 1695 je cesar Leopold I. v dr\xc5\xbeavne grofe povzdignil barona Kristjana II. in Jurija Hanibala Egkh-Hungerspacha, kot tudi njune naslednike. Zadnji mo\xc5\xa1ki potomec rodbine Egkh-Hungerspach na Kranjskem, Franc Ksaverij, je umrl leta 1777.'